Hardy Botha (1947-) is ’n Suid-Afrikaanse kunstenaar. Hy gebruik dikwels 'n sirkusbeeld om die absurditeite van die verlede uit te beeld. Botha is veral bekend vir die satiriese kommentaar in sy werk oor die apartheidsverlede. Hy was die enigste kunstenaar wat in 1987 aan die sogenaamde Dakar-beraad, met lede van die toe nog verbode ANC, deelgeneem het. Botha is in 1947 in Kroonstad gebore. In 1967 verwerf hy 'n diploma in Beeldende Kunste aan die Oranje-Vrystaat se Tegniese Kollege. Botha hou se eerste solo-uitstalling in 1973. Van 1979 tot 1980 is hy aan die Michaelis-kunsskool in Kaapstad opgelei. In 1987 vergesel hy 'n omstrede groep Suid-Afrikaners na Dakar om met die ANC te ontmoet. In dieselfde jaar stig hy en Jan Visser die Dal Josefat Kunsstigting naby Paarl. Hy het tot 1991 aan die Universiteit Stellenbosch gedoseer. Van sy werk is in die Sasol-kunsmuseum, Michaelis-versameling en ander versamelings opgeneem. HAT Taal-en-feitegids, Pearson, Desember 2013, ISBN 978-1-77578-243-8 Inligting op carmelart.co.za, besoek op 18 Maart 2017